
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ 
                                                          № РС-68-22-034

	Днес, на 18.05.2022 г., Комисията за противодействия на корупцията и за отнемане на незаконно придобитото имущество /КПКОНПИ/, в състав:

Заместник-председател: Антон Славчев
Член: Антоанета Георгиева – Цонкова
Член: П. Йоцов
Член: Силвия Къдрева      

					У С Т А Н О В И :


Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-034 от 02.02.2022  година по сигнал с вх.№ ЦУ01/С-68/18.01.2022 г. на КПКОНПИ.
Сигналът е насочен срещу Момчил *** Иванов – управител на Многопрофилна болница за активно лечение (МБАЛ) „***“- К.“ ЕООД, в периода от 24.06.2021 г. до 18.01.2022 г.
В сигнала се съдържат твърдения, че на 18.11.2021 г. в МБАЛ „***“ ЕООД гр.К. е получено дарение от Нидерландия без приемо-предавателни протоколи, удостоверяващи съдържанието и произхода на предметите. На 14.12.2021 г. кметът на Община К. е издал заповед, с която е определил комисия за съставяне на опис на полученото дарение, като на същата е отказан достъп до склада, в който се съхранява въпросното дарение. Момчил *** Иванов в качеството си на управител на МБАЛ „***“ ЕООД неправомерно е назначил на граждански договор главния счетоводител на болницата в нарушение на чл. 17 и чл. 18 от Закона за счетоводството. Момчил Иванов, в нарушение на договора за управление на МБАЛ „***“ ЕООД, работи и в други здравни заведения, без съответното разрешение от страна на Общински съвет К. 
Към сигнала са приложени доказателства: писмо от кмета на Община К., рег. № 410-01-289-1/13.12.2021 г., Заповед №721/14.12.2021 г. на кмета на Община К., с която е определена комисия за опис на дареното оборудване, Констативен протокол от 14.12.2021 г. на назначената комисия, сигнал до РП Враца и покана до Момчил Иванов от кмета на Община К. за предоставяне на информация.
Във връзка с твърденията в сигнала Комисията е изискала и с писмо, вх. № ЦУ01-1115#3/22.02.2022 г. на КПКОНПИ, е получила от управителя на МБАЛ „***“ ООД, град П., доказателства за служебното качество на Момчил Иванов като управител на лечебното заведение до м.март 2021 г.: Договор за управление от 31.07.2015 г. на Момчил Иванов в качеството му на управител на МБАЛ „***“ ООД, Договор с НЗОК  №151269/26.02.2020 г. и допълнително споразумение №12 от 19.02.2019 г. към Договор №151269/11.06.2018 г. с НЗОК. 
С писмо, вх. №ЦУ01-1115#4/25.02.2022 г. на КПКОНПИ, са получени доказателства от управителя на МБАЛ „***“ -К.“ ЕООД: три броя граждански договори - № 6 от 09.10.2021  г., сключен с П.С.П. за извършване на счетоводни дейности, изпълнявани от длъжността „Главен счетоводител“ в съответствие с изискванията на Закона за счетоводството; Договор №7/08.11.2021 г. с М.С.М. за извършване на организационно-спомагателни дейности и Договор №1/13.01.2022 г. с П.С.П. за извършване на счетоводни дейности в оперативно-счетоводен план, в съответствие със Закона за счетоводството, Договор с НЗОК №060359 от 25.02.2020 г. за оказване на болнична помощ по клинични пътеки и извършване на амбулаторни процедурии и допълнителни споразумения към него от 28.01.2021 г., 09.04.2021 г. и от 17.09.2021 г. 
От кмета на Община К. са изискнаи и с писмо вх. №ЦУ01-1115#6/16.03.2022 г. на КПКОНПИ са получени Решение №310 по Протокол №23 от 02.06.2021 г. на Общински съвет К. за избора на Момчил Иванов за управител на МБАЛ „***“ – К.“ ЕООД, Договор за управление от 07.06.2021 г., сключен между Община К. и Момчил Иванов, Решение №376 по Протокол №32 от 23.12.2021 г. на Общински съвет К. за освобождаване от длъжност на Момчил Иванов като управител на МБАЛ „***“ – К.“ ЕООД, Заповед № 21 от 12.01.2022 г. на кмета на Община К. за прекратяване на сключения на 07.06.2021 г. с Иванов Договор за управление на МБАЛ „***“ – К.“  ЕООД, както и служебни бележки за полученото от него възнаграждение за периода от м.юни 2021 г. до м. януари 2022 г. и нетното му възнаграждение за дати 09.10.2021 г. и 13.01.2022 г.
Комисията служебно е направила справки в регистър НБД „Население“, в Търговски регистър и в регистър на юридическите лица с нестопанска цел, на електронната страница на Община К., на МБАЛ „***“ ООД, град П., на МБАЛ „***“ ЕООД, гр. К., както и в Регистъра на лицата, заемащи висши публични длъжности на КПКОНПИ - за подадените от Момчил Иванов декларации по чл.35, ал.1, т.2 от ЗПКОНПИ.
На основание чл.72, ал.5 от ЗПКОНПИ, с писмо с изх.№ЦУ01-115#7 от 25.03.2022 г. Момчил *** Иванов, в качеството му на управител на МБАЛ „***“ – К.“ ЕООД до 18.01.2022 г. и като такъв лице, заемащо висша публична длъжност по чл.6, ал.1, т.46 от ЗПКОНПИ, e поканен на изслушване пред Комисията на 06.04.2022 г., в 10.30 ч. На 05.04.2022 г. Иванов е депозирал молба с вх.ЦУ01-1115#8/05.04.2022 г. на КПКОНПИ, с която уведомява Комисията, че поради планирани и потвърдени професионални ангажименти на посочената дата, не би могъл да се яви на изслушването, като моли същото да бъде насрочено по възможност за 27.04.2022 г. Комисията удовлетворява молбата на Иванов и насрочва ново изслушване за 27.04.2022 г. от 10.30 ч. Иванов е уведомен за това по телефона, за което е съставен Протокол от проведен разговор от 13.04.2022 г. 
На 27.04.2022 г. Иванов се явява на изслушване пред Комисията лично и с адв. К.К. от Адвокатска колегия В.Т. и е изслушан по т.1 от дневния ред на заседанието.
В обясненията си, дадени пред Комисията по време на изслушването, Иванов заявява, че когато е поел ръководството на болницата през м. юни 2021 г. положението й е било критично. Имало е изискване към болницата да се подадат счетоводни баланси и отчети, тъй като подадените преди това са били върнати от принципала като несъстоятелни. Той лично е настоял пред служителите от счетоводството да се подобри качеството на работата им по отношение на тези отчети, но капацитетът им не е бил на нужното за това ниво. След неговите изисквания за подобряване на качеството на работата главната счетоводителка е подала молба за прекратяване на договора й, която той е удовлетворил. Обърнал се е за съдействие и към принципала - Община К. да го подпомогне с кадри за счетоводството, но те са му казали, че трябва да се търсят външни хора. Иванов е потърсил местни хора. Явили са се двама, но нито един от тях не е започнал работа – първата кандидатка е била със спорни качества и документи, а вторият е имал висящо дело с предишно ръководство на болницата и е било неуместно да бъде нает. Междувременно, при започване на работа му е било обяснено, че болницата има около 150 000 лева дългове, а към момента по сметката на болницата е имало само 5000 лева. По негово настояване, Общинският съвет е гласувал да бъде назначена външна ревизия на болницата. Когато е започнал да разплита и осветлява задълженията на болницата се е оказало, че те надхвърлят 500 000 лева. Нещо повече, оказало се, че са изтекли всички срокове на договори с контрагентите на болницата и спешно е трябвало да се намери един милион лева. Благодарение на неговите лични контакти и заради отношенията, които е имал с тях в други лечебни заведения, най-важните контрагенти са се съгласили да останат до м. септември, за да не остане болницата без лекарства, кислород и други необходими консумативи. В този момент спешно се е нуждаел от съдействие, но общината го е оставила да се оправя сам, все едно болницата е негова. След напускането на главната счетоводителка е водил разговори с всеки от останалите счетоводители и ги е молил да си повишат квалификацията и някой от тях да влезе в ролята на оперативен счетоводител. Никой от тях не е приел. Тогава, негов сътрудник му е препоръчал г-н П., без да знае, че те двамата имат нещо общо, като му е казал, че човекът е с висока квалификация и може да изчака с плащането и да свърши работа и за назад във времето. След като всички други са отказали, единствен г-н П. е дал съгласие да извърши оперативно-счетоводна работа без пари, докато болницата се стабилизира. С него е сключен граждански договор за да не се повишава Фонд „Работна заплата“. П. е направил счетоводен анализ, който е приет без никакви забележки от Общинския съвет К. Благодарение на него е направено и мобилно счетоводство, каквото никога до този момент в К. не е правено. Вършил е оперативната работа на болницата с цялата отговорност, като не е искал нищо за това. Още от начало П. е бил предупреден, че пари няма и той се е съгласил да работи, като е отделял от свободното си време в полза на болницата, пътувал е за негова сметка, работил е и мобилно и благодарение на него болницата има сложно счетоводство, каквото никога преди това е нямала. Когато са осветлени всички задължения на болницата, са започнали атаките срещу Иванов, в това число и този сигнал. Той не е влагал никакъв умисъл при ангажирането на П., нито го е поощрявал, нито го е избрал в конкуренция с други. Човекът е приел да помогне и си е свършил работата срещу занижена ставка на възнаграждението, под номиналната за един главен счетоводител. 
В допълнение на заявеното от Момчил Иванов адв. К. добавя, че макар и да има сключени граждански договори с лице, което попада в кръга на роднинските връзки с управителя на болницата, към него не са извършвани плащания по време на управлението на д-р Иванов, което прави въпроса за материалната облага проблемен от гледна точка на съставомерността на деянието. Моли този факт да бъде отчетен при постановяване на решението. Освен това, сключените граждански договори са вследствие на колективно решение на медицинския и управителния съвет, което също следва да бъде отчетено. На въпрос от Комисията чие е колективното решение за сключване на договорите Иванов заявява, че тези, до които винаги се е допитвал са главната сестра, част от деловодителите и един лекар, който е бил като заместник по медицинската част, когато него го е нямало. Допълва и, че П. е човек, който е доказан като специалист и си е свършил работата професионално, без значение, че му е братовчед. Съдействал му е и в други частни проекти и винаги си е вършел работата безупречно. 
На молбата на адв. К. да им бъде предоставен допълнителен срок за представяне на доказателства, Комисията им е предоставила седемдневен срок за същото, но и към момента на постановяване на настоящото решение такива не са представени. 

След като обсъди събраните в хода на административното производство доказателства, комисията установи следното от фактическа страна:

Сигналът е подаден от физически лица, с посочени имена, длъжности, адрес и е подписан.
Момчил *** Иванов е избран за управител на МБАЛ „***“- К.“ ЕООД с Решение № 310 по Протокол №23 от 02.06.2021 г. на Общински съвет К. На 07.06.2021 г. Община К., представлявана от кмета на общината и Момчил Иванов е сключен Договор за управление на МБАЛ „***“-К.“ ЕООД за срок до провеждане на конкурс и възлагане на управлението на болницата на лицето, спечелило конкурса. Договорът може да бъде прекратен с изтичане срока на договора, по искане на управителя с писмено предизвестие не повече от два месеца и по решение на едноличния собственик на капитала на дружеството. Иванов е вписан като управител в ТРРЮЛНЦ на 24.06.2021 г.
Видно от справка в ТРРЮЛНЦ, МБАЛ „***“-К.“ ЕООД е лечебно заведение за болнична помощ, създадено като търговско дружество, с едноличен собственик на капитала Община К. Дружеството има сключен Договор с НЗОК № 060359 от 25.02.2020 г. за оказване на болнична помощ по клинични пътеки и извършване на амбулаторни процедури, както и допълнителни споразумения към него от 28.01.2021 г., 09.04.2021 г. и от 17.09.2021 г. 
От представени със сигнала доказателства се установява, че в МБАЛ „***“-К.“ ЕООД е постъпило дарение от Нидерландия, за което не е съставен приемо-предавателен протокол, удостоверяващ съдържанието и произхода на дарените предмети. На 14.12.2021 г. кметът на Община К. е издал заповед, с която е определил комисия за съставяне на опис на полученото дарение, като видно от представен констативен протокол от 14.12.2021 г. на комисията е отказан достъп до склада, в който се съхранява въпросното дарение. Комисията предлага на кмета на Община К. да утвърди констативния протокол и да подаде сигнал до Районна прокуратура К. за проверка относно произхода на дарението. Във връзка с горното кметът на община К. и председателят на Общински съвет К. отправят покана до управителя на лечебното заведение Момчил *** Иванов да предостави писмено обяснения и да отговори на поставени въпроси. 
С Решение № 376 по Протокол №32 от 23.12.2021 г. Общински съвет К. освобождава от длъжност Момчил Иванов като управител на МБАЛ „***“-К.“ ЕООД, считано от датата на влизане в сила на решението, без да го освобождава от отговорност и възлага на кмета на Община К. да прекрати договора за управление с него. Със своя Заповед №21 от 12.01.2022 г. кметът на Община К. прекратява договора на Момчил Иванов за управление на МБАЛ „***“-К.“ ЕООД. На 18.01.2022 г. в ТРРЮЛНЦ е вписано заличаването на Момчил Иванов като управител на лечебното заведение. 
От представените с писмо от управителя на МБАЛ „***“-К.“ ЕООД три броя граждански договори е видно, че два от тях са сключени от лечебното заведение, представлявано от управителя Момчил Иванов с П. С. П. Сключеният с П. Граждански договор №6/09.10.2021 г. е за услуги по извършване на счетоводни дейности, изпълнявани от длъжността „Главен счетоводител“, в съответствие с изискванията на Закона за счетоводството и е за срок от 09.10.2021 г. до 08.01.2022 г. Уговореното между страните възнаграждение е в размер на 1200 лева, на месец. С Граждански договор №1/13.01.2022 г. страните са се споразумели  П.П.,  като изпълнител, да предостави срещу заплащане на болницата, като възложител, услуги по извършване на счетоводни дейности в оперативно-счетоводен план, в съответствие с изискванията на Закона за счетоводството за срок от 15.01.2022 г. до 31.01.2022 г. Уговореното възнаграждение е в размер на 600 лева.
Третият, сключен от МБАЛ „***“-К.“ ЕООД, представлявано от управителя Момчил Иванов, Граждански договор №7/08.11.2021 г. с М.С.М. е за извършване на организационно-спомагателни дейности в периода от 08.11.2021 г. до 08.01.2022 г., срещу месечно възнаграждение в размер на 100 лева. От спрвка в НБД „Население“ не се установи родство между Момчил Иванов и М.
От справка в НБД „Население“ се установява, че Момчил *** Иванов и П.С.П. са първи братовчеди (майките на двамата са сестри). Не се установява родство между Момчил Иванов и М.М.
Видно от справка в ТРРЮЛНЦ и от представените от управителя на МБАЛ „***“ ООД, град П., доказателства, МБАЛ „***“ ООД, град П., е вписана на 19.11.2013 г. като търговско дружество с ограничена отговорност, с предмет на дейност: многопрофилна болнична помощ, съгласно чл.9 и чл.23, ал.1 от Закона за лечебните заведения (ЗЛЗ) и е със 100% частен капитал. На 07.08.2015 г. като съуправител на дружеството е вписан Момчил *** Иванов, който от 05.10.2018 г. е самостоятелно управител на дружеството. На 31.07.2015 г. между лечебното заведение и Иванов е сключен Договор за управление на МБАЛ „***“ ООД. На 15.03.2021 г. в ТРРЮЛНЦ е вписано заличаване на Момчил Иванов като управител на дружеството. С писмо, вх.№ ЦУ01-1115#3/22.02.2022 г. на КПКОНПИ, управителят на МБАЛ „***“ ООД, град П., заявява, че между представляваното от него лечебно заведение и МБАЛ „***“-К.“ ЕООД няма сключени договори и допълнителни споразумения/анекси в периода 2020-2022 г.
От справка в Регистъра на лицата, заемащи висши публични длъжности на КПКОНПИ за подадените от Момчил Иванов декларации по чл.35, ал.1, т.2 от ЗПКОНПИ се установява, че същият не е подал декларация по чл.35, ал.1, т.2 от ЗПКОНПИ като управител на МБАЛ „***“- К.“ ЕООД.

Въз основа на така изяснената фактическа обстановка, комисията установи следното от правна страна:

За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и  
чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Видно от разпоредбата на чл.2 от Закона за лечебните заведения (ЗЛЗ), лечебните заведения са организационно обособени структури на функционален принцип, в които лекари самостоятелно или с помощта на други медицински или немедицински специалисти осъществяват медицински дейности, в т.ч. диагностика, лечение и рехабилитация на болни, наблюдение на бременни жени и оказване на родилна помощ и др. Съгласно разпоредбата на чл.4, ал.1 от ЗЛЗ, лечебните заведения оказват извънболнична и болнична помощ и се създават от държавата, общините, както и от други юридически и физически лица. Видно от разпоредбите на чл.8 и чл.9 от ЗЛЗ, към лечебните заведения за болнична помощ спадат болниците за активно лечение, а към лечебните заведения за извънболнична помощ спадат медицинските центрове и диагностично - консултативните центрове.
От справките извършени в Търговски регистър и регистър на юридическите лица с нестопанска цел е видно, че Многопрофилна болница за активно лечение (МБАЛ) „***“-К.“ ЕООД е лечебно заведение за болнична помощ, създадено като търговско дружество с едноличен собственик на капитала Община К., което има сключен договор с НЗОК № 060359 от 25.02.2020 г. за оказване на болнична помощ по клинични пътеки и извършване на амбулаторни процедури, както и допълнителни споразумения към него от 28.01.2021 г., 09.04.2021 г. и от 17.09.2021 г. 
Като управител на МБАЛ „***“-К.“ ЕООД Момчил *** Иванов е лице, заемащо висша публична длъжност по чл.6, ал.1, т.46 от ЗПКОНПИ, предвид факта, че управляваното от него лечебно заведение е за болнично лечение, има сключен договор и се финансира от бюджета на Националната здравноосигурителна каса. В това му качество, компетентна да се произнесе относно евентуалното наличие на конфликт на интереси по отношение на него е КПКОНПИ.  
При наличието на този първи елемент от състава на конфликта на интереси, определящо за съществуването на такъв е упражняването на правомощия по служба от страна на лицето, заемащо висша публична длъжност и частен интерес, при наличието на който следва да е станало това.
Като първи братовчеди и роднини от четвърта степен по съребрена линия (майките на двамата са сестри), Момчил *** Иванов и П.С.П., са свързани лица по смисъла на §1, т.15, б. „а“ от ДР на ЗПКОНПИ. Липсата на родство между Момчил Иванов и М.С.М. обусловя липсата на свързаност помежду им по смисъла на §1, т.15, б. „а“ от ДР на ЗПКОНПИ.
Съгласно чл. 58, изр.2 от ЗПКОНПИ, лице, заемащо висша публична длъжност няма право да сключва договори или да извършва други дейности в частен интерес при изпълнение на правомощията или задълженията си по служба.  Частният интерес съгласно чл. 52 от ЗПКОНПИ трябва да е такъв, че да може да повлияе върху безпристрастното и обективно изпълнение на правомощията или служебните задължения на лицето, заемащо публична длъжност и да води до облага за него или за свързано с него лице.
От събраните по преписката доказателства се установява, че между МБАЛ „***“-К.“ ЕООД, представлявано от управителя Момчил *** Иванов и П.С.П. са сключени два граждански договора - Граждански договор №6/09.10.2021 г. за услуги по извършване на счетоводни дейности, изпълнявани от длъжността „Главен счетоводител“, в съответствие с изискванията на Закона за счетоводството за срок от 09.10.2021 г. до 08.01.2022 г., с уговорено между страните възнаграждение в размер на 1200 лева, месечно и Граждански договор №1/13.01.2022 г. за предоставяне срещу заплащане на услуги по извършване на счетоводни дейности в оперативно-счетоводен план за срок от 15.01.2022 г. до 31.01.2022 г., в съответствие с изискванията на Закона за счетоводството, с уговорено възнаграждение по договара в размер на 600 лева.
Като е сключил, в качеството си на управител на МБАЛ „***“-К.“ ЕООД и лице, заемащо висша публична длъжност по чл.6, ал.1, т.46 от ЗПКОНПИ граждански договори №6/09.10.2021 г. и №1/13.01.2022 г. с П.С.П. – свързано с него лице по смисъла на §1, т.15, б.“а“ от ДР на ЗПКОНПИ, Момчил *** Иванов е упражнил свои правомощия по служба в частен интерес на свързаното с него лице и негов първи братовчед П.С.П., като частнят интерес е от естество да  може да повлияе върху обективното и безпристрастно изпълнение на правомощията или задълженията му по служба. С тези си действия Момчил Иванов е нарушил разпоредбата на чл. 58, изречение второ, предложение първо от ЗПКОНПИ.
Нарушението на чл. 58, изречение второ, предложение първо от ЗПКОНПИ е извършено чрез действия, осъществени на 09.10.2021 г. и на 13.01.2022 г. в град К..
Комисията не споделя изложената по време на изслушването теза от Момчил Иванов и неговия пълномощник за това, че макар и да има сключени граждански договори с лице, което попада в кръга на роднинските връзки с управителя на болницата, то същото е наето поради отказа на други лица да поемат тази работа, извършило е работата си професионално и към него не са извършвани плащания по време на управлението на Иванов, което прави проблемен въпроса за материалната облага, както и за това, че сключените граждански договори са вследствие на колективно решение.
В случая, за конфликта на интереси е без значение дали упражнените от лицето, заемащо висша публична длъжност правомощия са осъществени в съответствие или в нарушение на закона, конкретно на Закона за счетоводството. Конфликт на интереси е налице и тогава, когато лицето, заемащо висша публична длъжност е упражнило правомощията си в съответствие с материалноправните предпоставки за тяхното прилагане, ако това е станало в частен интерес - негов или на свързани с него лица. За съставомерността на деянието е достатъчно да е налице формално нарушение на посочената разпоредба, водещо до възникване на съмнение в начина, по който се осъществяват съответните публични длъжности, без да е необходимо да бъде доказано резултатно деяние с реални негативни последици. Законът не допуска фактически ситуации, в които дадено лице, заемащо висша публична длъжност, би могло да повлияе в частен интерес, като по този начин компрометира публичната длъжност, реда и начина, по който се осъществяват функциите, възложени на съответното учреждение или ведомство. Дори само възможността съществуващият частен интерес, безспорно установен в настоящия случай, да повлияе върху безпристрастното и обективно изпълнение на задълженията, води до състояние, което е обществено опасно и укоримо и като такова не следва да бъде допускано. Целта е предотвратяването на съмнения, че лицата, заемащи публични длъжности, осъществяват правомощията си на база на лични и роднински отношения, а не на база на законоустановените критерии. Именно с оглед избягването на горепосочените съмнения законодателят е въвел забраните по чл. 58 от ЗПКОНПИ лице, заемащо висша публична длъжност, да участва във визираните в разпоредбите дейности, включително в подписването на договори в частен интерес. В този смисъл е константната практика на Върховния административен съд (в този смисъл Решение № 31 от 03.01.2020 г. по адм. д. № 1419/2019 г., VІ отд. на ВАС и цитираните в него решения; Решение № 12130 от 30.09.2020 по адм.д.№2277/2020 г. на ВАС;  Решение № 5739 от 12.05.2021 г. по адм. д. №2880/2021 г. на ВАС и др.)
За осъществяване състава на чл. 58, изр. второ от ЗПКОНПИ е без значение и дали лицето, заемащо публична длъжност, действа в условията на оперативна самостоятелност или при условията на обвързана компетентност. Конфликт на интереси е налице, ако съответният частен интерес на лицето, заемащо висша публична длъжност, е във връзка с упражняването на неговите властнически правомощия. Достатъчно и необходимо условие е сключването на договора да е във връзка с правомощията на овластеното лице, каквито в случая са налице (в тази насока е Решение №2585 от 24.02.2021 г. на ВАС, VI-то отд. по адм. дело №13462/2020 г. и цитираните в него решения).
От упражнените от Иванов правомощия по служба в нарушение на чл.58, изр. второ, предл. първо от ЗПКОНПИ е реализирана, от една страна, нематериална облага по смисъла на чл. 54 от ЗПКОНПИ за свързаното с него лице и негов първи братовчед П.П., изразяваща се в помощ, във възможност за получаване на работа, което от своя страна води до възможността за реализиране и на материална облага за свързаното лице, изразяваща се в получаване на уговореното с П. възнаграждение за възложената му по гражданските договори работа.
Правилното и законосъобразно поведение на Иванов в случая е било, в момента на узнаване на обстоятелството за наличието на частен интерес, поради свързаността му с П., да си направи самоотвод и да уведоми органа по избора/ назначаването за това обстоятелство. 
Установените от Комисията нарушения налагат реализиране и на предвидените санкционни последици, наложени при преценка характера и тежестта на нарушението, личността на нарушителя и общественото въздействие на нарушението, както и отнемане по чл. 81 от ЗПКОНПИ. 
На основание чл. 81, ал. 1 от ЗПКОНПИ и във връзка с писмо от Постоянната комисия по законност, етика и установяване на конфликт на интереси към Общински съвет , вх.№ ЦУ 01-115#12/12.05.2022 г. на КПКОНПИ, на отнемане в полза на общината подлежи сума в общ размер на 375,83 /триста седемдесет и пет и 0,83/ лева, представляваща сбор от полученото от Момчил Иванов нетно дневно възнаграждение за 09.10.2021 г. – 183,33 /сто осемдесет и три и 0,33/ лева и за 13.01.22 г. – 192,50 /сто деветдесет и два и 0,50/ лева – представляваща нетното дневно възнаграждение за датите, на които същият е извършил действията, формиращи  нарушението по чл.58, изр. второу предл. първо от ЗПКОНПИ. 
Момчил Иванов е упражнил правомощия по служба в качеството си на управител на МБАЛ „***“-К.“ ЕООД и като е сключил Граждански договор  №7/08.11.2021 г. за извършване на организационно-спомагателни дейности с М.С.М., но липсата на свързаност помежду им води и до липса на частен интерес от упражнените правомощия.
Липсата на частен интерес, като една от трите кумулативни прадпоставки за наличието на конфликт на интереси, предпоставя невъзможност за неговото реализиране.  

Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74 от ЗПКОНПИ, във вр. с чл. 171 от ЗПКОНПИ и чл. 81, ал. 1 и ал. 2 от ЗПКОНПИ  

РЕШИ:

УСТАНОВЯВА конфликт на интереси по отношение на Момчил *** Иванов с ЕГН ***, в качеството му на управител на Многопрофилна болница за активно лечение „***“-К.“ ЕООД, за това, че е сключил Граждански договор №6/09.10.2021 г. и Граждански договор №1/13.01.2022 г. в частен интерес на свързано с него лице, по смисъла на §1, т.15, б. „а“ от ДР на ЗПКОНПИ, с което е нарушил чл. 58, изречение второ, предложение първо от ЗПКОНПИ. 
НАЛАГА: глоба в размер на 5000 (пет хиляди) лв. на Момчил *** Иванов с ЕГН ***, с постоянен адрес в ***, за осъществен конфликт на интереси по чл. 52 от ЗПКОНПИ- нарушение на разпоредбата на чл. 58, изречение второ, предложение първо от ЗПКОНПИ, извършено в качеството му на управител на Многопрофилна болница за активно лечение „***“-К.“ ЕООД и лице, заемащо висша публична длъжност по чл. 6, ал.1, т. 46 от ЗПКОНПИ.
ОТНЕМА: на основание чл. 81, ал. 1 от ЗПКОНПИ в полза на общината от Момчил *** Иванов с ЕГН ***, с постоянен адрес в ***, сума в размер на 375,83 /триста седемдесет и пет и 0,83/ лева, представляваща нетното дневно възнаграждение за 09.10.2021 и за 13.01.2022 г.- датите, на които е осъществено нарушението по чл.58, изречение второ, предложение първо от ЗПКОНПИ. 
НЕ УСТАНОВЯВА конфликт на интереси по отношение на Момчил *** Иванов с ЕГН ***, в качеството му на управител на Многопрофилна болница за активно лечение „***“-К.“ ЕООД, за това, че е сключил Граждански договор №7/08.11.2021 г., поради липса на частен интерес.

Сумата, посочена в настоящото решение, в общ размер на 5 375,83 /пет хиляди триста седемдесет и пет и 0,83/ лева, следва да се преведе по банкова сметка на КПКОНПИ:
	Банка: БНБ
	Банкова сметка /IBAN/: BG81 BNBG 9661 3000 1402 01
	Банков идентификационен код /BIC/: BNBGBGSD
	Бенефициент: Комисия за противодействие на корупцията и за отнемане на незаконно придобитото имущество.
	На основание чл. 74, ал. 3 от ЗПКОНПИ, в седмодневен срок, считано от датата на уведомяване за решението, сумата от 5 375,83 /пет хиляди триста седемдесет и пет и 0,83/ лева може да бъде заплатена доброволно по горепосочената банкова сметка.
	На основание чл. 76, ал. 1 от ЗПКОНПИ решението може да се оспори от заинтересованото лице пред Административен съд – В. по реда на Административнопроцесуалния кодекс, в 14-дневен срок от съобщаването му.
	Препис от Решението да се изпрати на Окръжна прокуратура – В., с оглед преценка за реализиране на правомощията й по чл. 76, ал. 2 от ЗПКОНПИ в частта, с която не е установен конфликт на интереси.
	Препис от Решението да се изпрати на Момчил *** Иванов, на основание чл.75, т.1 от ЗПКОНПИ.



КОМИСИЯ:
             
                          ЗАМЕСТНИК - ПРЕДСЕДАТЕЛ:….………/АНТОН СЛАВЧЕВ/

		   ЧЛЕН:…………………………………/АНТОАНЕТА ЦОНКОВА/

		   ЧЛЕН:…………………………………………../П. ЙОЦОВ/ 

                          ЧЛЕН:………………………………….........../СИЛВИЯ КЪДРЕВА/

